**Django: Ο Τιμωρός** (αγγλικά: *Django Unchained*) είναι αμερικανικό γουέστερν, παραγωγής 2012 σε σκηνοθεσία και σενάριο του Κουέντιν Ταραντίνο. Ο τίτλος και η τοποθεσία της ταινίας είναι εμπνευσμένα από το σπαγγέτι γουέστερν *Django: Ο Τρομοκράτης του Πάσο-Ντόμπλε* (Django, 1966) και τις ανεπίσημες συνέχειες με πρωταγωνιστή τον Φράνκο Νέρο. Πρωταγωνιστούν οι Τζέιμι Φοξ, Λεονάρντο Ντι Κάπριο, Κρίστοφ Βαλτς, Κέρι Γουάσινγκτον και Σάμιουελ Λ. Τζάκσον. 

Η ταινία διαδραματίζεται στο Νότο δύο χρόνια πριν από την έναρξη του Αμερικανικού Εμφυλίου Πολέμου. 
Ο Τζάνγκο είναι ένας σκλάβος που ζει στο Νότο, χωριστά από τη σύζυγό του Μπρουμχίλντα. Όταν ο Τζάνγκο βρίσκεται σε έναν πλειστηριασμό σκλάβων, ο Δόκτωρ Κινγκ Σουλτζ, ένας κυνηγός επικηρυγμένων, ελευθερώνει τον Τζάνγκο από τους κακούς ιδιοκτήτες του και του δίνει την επιλογή να τον βοηθήσει να κυνηγήσουν και να σκοτώσουν τους Αδερφούς Μπριτλ, ένα τρίο αδίστακτων δολοφόνων, τους οποίους μόνο ο Τζάνγκο έχει δει. Για αντάλλαγμα, ο Σουλτζ θα ελευθερώσει τον Τζάνγκο από τη σκλαβιά και θα τον βοηθήσει να πάρει τη σύζυγό του πίσω από τον Κάλβιν Κάντι.

Η ταινία κυκλοφόρησε στους κινηματογράφους των Ηνωμένων Πολιτειών στις 25 Δεκεμβρίου 2012. Απέσπασε θετικά σχόλια από τους κριτικούς και έγινε η μεγαλύτερη εισπρακτική επιτυχία στη φιλμογραφία του Ταραντίνο με συνολικές εισπράξεις 426 εκατομμύρια δολάρια παγκοσμίως. Έλαβε 5 υποψηφιότητες για Όσκαρ, ανάμεσά τους για Καλύτερη Ταινία, κερδίζοντας δύο στις κατηγορίες Πρωτότυπου Σεναρίου και Β' Ανδρικού Ρόλου για την ερμηνεία του Κρίστοφ Βαλτς. Βραβεύτηκε επίσης με δύο Χρυσές Σφαίρες και δύο BAFTA Καλύτερου Σεναρίου και Β' Ανδρικού Ρόλου για τον Βαλτς.

Πλοκή
-----

Το 1858, αρκετοί σκλάβοι μεταφέρονται στο Τέξας από τους αδερφούς Σπεκ. Μέσα στους σκλάβους είναι και Τζάνγκο, ο οποίος πουλήθηκε χωριστά από τη σύζυγό του, τη Μπρουμχίλντα. Τα αδέρφια Σπεκ έρχονται αντιμέτωποι με τον Δόκτωρ Κινγκ Σουλτζ, έναν Γερμανό μετανάστη, πρώην οδοντίατρος και πλέον κυνηγός επικηρυγμένων. Ο Σουλτζ παίρνει μαζί του τον Τζάνγκο και σκοτώνει έναν από τους αδερφούς Σπεκ, αφήνοντας τους άλλους να σκοτωθούν από τους ελεύθερους πια σκλάβους. Ο Σουλτζ αποκαλύπτει ότι έψαχνε για τον Τζάνγκο για να τον βοηθήσει να αναγνωρίσει τους αδερφούς Μπριτλ, ένα τρίο αδίστακτων δολοφόνων που δουλεύουν για έναν ιδιοκτήτη φυτείας. Ο Σουλτζ ομολογεί στον Τζάνγκο ότι απεχθάνεται τη δουλεία και οι δυο τους έρχονται σε μια συμφωνία: αν ο Τζάνγκο τον βοηθήσει να εντοπίσουν τους αδερφούς Μπριτλ, ο Σουλτζ θα τον ελευθερώσει και θα του δώσει 75 δολάρια και ένα άλογο. Αφού εντοπίζουν και σκοτώνουν τους Μπριτλ, ο Σουλτζ παίρνει τον Τζάνγκο ως βοηθό του.

Αφού μαζεύουν αρκετές επικηρύξεις κατά τη διάρκεια του χειμώνα, οι Σουλτζ και Τζάνγκο επιβεβαιώνουν ότι ο ιδιοκτήτης της Μπρουμχίλντα είναι ο Κάλβιν Κάντι, ένας γοητευτικός αλλά βάναυσος ιδιοκτήτης φυτείας. Στη φυτεία του Κάντι, την Κάντιλαντ, μερικοί από τους σκλάβους του προπονούνται να παλεύουν μέχρι θανάτου. Ο Σουλτζ και ο Τζάνγκο καταστρώνουν ένα σχέδιο να πάρουν τη Μπρουμχίλντα, υποδυόμενοι πιθανούς αγοραστές ενός σκλάβου παλαιστή. Ο Σουλτζ συστήνει τον Τζάνγκο ως ελεύθερο άνδρα και ειδικό στην πάλη. Ο Κάντι και ο Σουλτζ συμφωνούν να αγοράσει ο Σουλτζ έναν παλαιστή για 12.000 δολάρια. Ο Σουλτζ προσφέρεται να αγοράσει τη Μπρουμχίλντα, ισχυριζόμενος ότι θα τον βοηθήσει να ξεχάσει τη νοσταλγία του για την πατρίδα του, καθώς η Μπρουμχίλντα μιλάει γερμανικά.

Ο Τζάνγκο κινεί τις υποψίες του σκλάβου υπηρέτη του Κάντι, του Στίβεν, ο οποίος καταλαβαίνει ότι ο Τζάνγκο και η Μπρουμχίλντα γνωρίζονται και ότι η πώληση του παλαιστή είναι απλώς μια δικαιολογία. Πληροφορεί τον Κάντι, ο οποίος γνωρίζοντας τι συμβαίνει, απαιτεί τα 12.000 δολάρια για τη Μπρουμχίλντα, αλλιώς θα τη σκοτώσει. Ο Σουλτζ δέχεται να την αγοράσει προκειμένου να της σώσει τη ζωή. Ωστόσο, αργότερα εκνευρισμένος από την ταπεινωτική συμπεριφορά του Κάντι, ο Σουλτζ τον σκοτώνει αφού επιβεβαιώνει την αγορά και την ελευθερία της Μπρουμχίλντα. Ο Σουλτζ πυροβολείται από τους άνδρες του Κάντι, οι οποίοι στη συνέχεια επιχειρούν να σκοτώσουν τον Τζάνγκο. Ο Τζάνγκο σκοτώνει αρκετούς από τους άνδρες του Κάντι αλλά τελικά παραδίνεται όταν ο Στίβεν απειλεί να σκοτώσει τη Μπρουμχίλντα. Ως τιμωρία, ο Στίβεν προτείνει ο Τζάνγκο να σταλθεί σε ένα ορυχείο και να εργαστεί μέχρι θανάτου. Στο δρόμο για το ορυχείο, ο Τζάνγκο πείθει τους οδηγούς ότι είναι κυνηγός επικηρυγμένων. Μόλις τον ελευθερώνουν, τους σκοτώνει, παίρνει το δυναμίτη του και πηγαίνει πίσω στην Κάντιλαντ.

Στην Κάντιλαντ, ο Τζάνγκο ανακαλύπτει το πτώμα του Σουλτζ και παίρνει τη βεβαίωση της ελευθερίας που υπέγραψε ο Κάντι για τη Μπρουμχίλντα. Όταν οι άντρες του Καντι, οι υπηρέτες και η αδερφή του επιστρέφουν στο σπίτι από την κηδεία του Κάντι, ο Τζάνγκο αποκαλύπτει τον εαυτό του. Σκοτώνει τους άνδρες του Κάντι και την αδερφή του, και ελευθερώνει τους σκλάβους εκτός από τον Στίβεν, τον οποίο πυροβολεί στο γόνατο. Έχοντας τοποθετήσει το δυναμίτη στο σπίτι, ανάβει το φυτίλι και φεύγει. Ο Τζάνγκο και η Μπρουμχίλντα παρακολουθούν από απόσταση καθώς το σπίτι εκρήγνυται και καλπάζουν μακριά ενώ αυτό καίγεται.

Ηθοποιοί και Χαρακτήρες
-----------------------

* Τζέιμι Φοξ στο ρόλο του *Τζάνγκο Φρίμαν*
* Λεονάρντο Ντι Κάπριο στο ρόλο του *Κάλβιν Τζ. Κάντι*
* Κρίστοφ Βαλτς στο ρόλο του *Δόκτωρ Κινγκ Σουλτζ*
* Κέρι Γουάσινγκτον στο ρόλο της *Μπρουμχίλντα "Χιλντι" Φον Σαφτ*
* Σάμιουελ Λ. Τζάκσον στο ρόλο του Αρχινεγρου Στιβεν
* Ντένις Κρίστοφερ στο ρόλο του *Λεονίντ "Λιο" Μογκί*
* Γουάλτον Γκόγκινς στο ρόλο του *Μπίλι Κρας*
* Τζέιμς Ρεμάρ στο ρόλο του *Άσου Σπεκ Και του Μπουτς Πουτς*
* Ντέιβιντ Στιν στο ρόλο του *Κυρίου Στόουνσαϊφερ*
* Ντέινα Μισέλ Γκούριερ στο ρόλο της *Κόρα*
* Νικόλ Γκαλίσια στο ρολο της *Σίμπα*
* Λόρα Καγιουέτ στο ρόλο της *Λάρα Λι Κάντι-Φιτζγουίλι*
* Άτο Έσαντο στο ρόλο του *Ντ'Αρτανιάν*
* Ντον Τζόνσον στο ρόλο του *Σπένσερ "Μπιγκ Ντάντι" Μπένετ*
* Μ. Σ. Γκέινι στο ρόλο του *Μπιγκ Τζον Μπριτλ*
* Φράνκο Νέρο στο ρόλο του *Αμέριγκο Βεσέπι*
* Τζόνα Χιλ στο ρόλο του *Κουκουλοφόρου #2*
* Κουέντιν Ταραντινο στο ρολο του *Κουκουλοφόρου #1 και του Φράνκι*

Παραγωγή
--------

### Ανάπτυξη

Η ανάπτυξη για την ταινία *Django: Ο Τιμωρός* ξεκίνησε το 2007, όταν ο Κουέντιν Ταραντίνο, μιλώντας στην εφημερίδα "The Daily Telegraph" είπε μια ιδέα που είχε για ένα είδος σπαγγέτι γουέστερν που διαδραματίζεται στο Νότο της Αμερικής, δηλώνοντας ότι ήθελε να κάνει ταινίες που αντιμετωπίζουν το τρομακτικό παρελθόν της Αμερικής με τη σκλαβιά και τέτοια πράγματα αλλά να τα κάνει σαν σπαγγέτι γουέστερν και όχι σαν μεγάλες σοβαρές ταινίες. Στις 2 Μαΐου 2011, επιβεβαιώθηκε ο τίτλος της ταινίας *Django Unchained*. Ο Ταραντίνο ολοκλήρωσε το σενάριο τον Απρίλιο του 2011 και το παρέδωσε στην τελική του μορφή στο στούντιο The Weinstein Company. Το *Django: Ο Τιμωρός* θα είναι η πρώτη ταινία του Ταραντίνο που το μοντάζ δεν θα επιμεληθεί η Σάλι Μένκε, καθώς απεβίωσε το 2010. Το μοντάζ θα κάνει ο Φρεντ Ράσκιν, ο οποίος εργάστηκε ως βοηθός μοντέρ σε προηγούμενες ταινίες του Ταραντίνο.

### Κάστινγκ

Είχε αρχικά ανακοινωθεί ότι ο Γουίλ Σμιθ ήταν η πρώτη επιλογή για το ρόλο του Τζάνγκο, αλλά τελικά ο ρόλος κατέληξε στον Τζέιμι Φοξ και για το ρόλο του Κάλβιν Κάντι φημολογούνταν ο Φράνκο Νέρο, πριν δοθεί στον Λεονάρντο Ντι Κάπριο. Ο Κέβιν Κόστνερ ήταν σε διαπραγματεύσεις για το ρόλο του Άσου Σπεκ αλλά αποχώρησε λόγω άλλων επαγγελματικών υποχρεώσεων. Το ρόλο τελικά πήρε ο Κερτ Ράσελ, αλλά και ο ίδιος αργότερα αποχώρησε από την ταινία. Ο Τζόζεφ Γκόρντον-Λέβιτ ανακοίνωσε ότι δεν θα μπορέσει να πρωταγωνιστήσει στην ταινία λόγω της δέσμευσής του στο σκηνοθετικό του ντεμπούτο. Ο Γκόρντον-Λέβιτ δήλωσε *"Θα το ήθελα, θα ήθελα τρελά να το κάνω. Είναι ένας από τους αγαπημένους μου σκηνοθέτες"*.

Box office
----------

Με προϋπολογισμό 100.000.000 δολάρια, η ταινία *Django: Ο Τιμωρός* έκανε άνοιγμα τριημέρου στη 2η θέση με 30,1 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 162,8 εκατομμύρια δολάρια ενώ στον υπόλοιπο κόσμο συγκέντρωσε 263,2 εκατομμύρια δολάρια. Παγκοσμίως απέφερε 426 εκατομμύρια δολάρια.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Καλύτερη Ταινία |  | Υποψηφιότητα |
| Πρωτότυπο Σενάριο | Κουέντιν Ταραντίνο | Νίκη |
| Β' Ανδρικού Ρόλου | Κρίστοφ Βαλτς | Νίκη |
| Φωτογραφία | Ρόμπερτ Ρίτσαρντσον | Υποψηφιότητα |
| Μοντάζ Ηχητικών Εφέ | Γουάιλι Στέιτμαν | Υποψηφιότητα |
| Χρυσές Σφαίρες | Καλύτερη Ταινία - Δράμα |  | Υποψηφιότητα |
| Σκηνοθεσία | Κουέντιν Ταραντίνο | Υποψηφιότητα |
| Σενάριο | Κουέντιν Ταραντίνο | Νίκη |
| Β' Ανδρικού Ρόλου | Λεονάρντο Ντι Κάπριο | Υποψηφιότητα |
| Β' Ανδρικού Ρόλου | Κρίστοφ Βαλτς | Νίκη |
| BAFTA | Σκηνοθεσία | Κουέντιν Ταραντίνο | Υποψηφιότητα |
| Πρωτότυπο Σενάριο | Κουέντιν Ταραντίνο | Νίκη |
| Β' Ανδρικού Ρόλου | Κρίστοφ Βαλτς | Νίκη |
| Ήχος | Μαρκ Ουλάνο, Τόνι Λαμπέρτι & Γουάιλι Στέιτμαν | Υποψηφιότητα |
| Μοντάζ | Φρεντ Ράσκιν | Υποψηφιότητα |
|

Παραπομπές
----------

1. ↑  Ben Child (7 Ιουνίου 2012). «Django Unchained trailer: will Tarantino be a slave to the dialogue?». *The Guardian*. Ανακτήθηκε στις 26 Ιουλίου 2012.
2. ↑  Raup, Jordan (14 Ιουνίου 2011). «Quentin Tarantino's 'Django Unchained' Sets 2012 Release Date». *The Film Stage*. Ανακτήθηκε στις 27 Ιουλίου 2012.
3. ↑  Brevet, Brad (14 Ιουνίου 2011). «Tarantino's 'Django Unchained' Set for Christmas Day 2012 Release». *Rope of Silicon*. RopeofSilicon.com LLC. Αρχειοθετήθηκε από το πρωτότυπο στις 15 Φεβρουαρίου 2012. Ανακτήθηκε στις 27 Ιουλίου 2012.
4. ↑  «Django: Ο Τιμωρός στο Rotten Tomatoes». *Rotten Tomatoes*. Ανακτήθηκε στις 12 Φεβρουαρίου 2013.
5. 1 2 3 4 5  «Django: Ο Τιμωρός στο Box Office Mojo». Box Office Mojo. Ανακτήθηκε στις 4 Ιανουαρίου 2013.
6. 1 2  «85th Academy Awards Nominations». oscar.go.com. Ανακτήθηκε στις 10 Ιανουαρίου 2013.
7. 1 2  «70th Golden Globe Awards - Nominations». goldenglobes.org. Αρχειοθετήθηκε από το πρωτότυπο στις 21 Νοεμβρίου 2013. Ανακτήθηκε στις 13 Δεκεμβρίου 2012.
8. 1 2  «British Academy Film Awards Nominations in 2013». bafta.org. Ανακτήθηκε στις 9 Ιανουαρίου 2013.
9. ↑  John Hiscock (16 Απριλίου 2012). «Quentin Tarantino: I'm proud of my flop». Telegraph.co.uk. Ανακτήθηκε στις 27 Ιουλίου 2012.
10. ↑  «Quentin Tarantino's next movie is: Django Unchained». *Tarantino.info*. Ανακτήθηκε στις 27 Ιουλίου 2012.
11. ↑  Chris Nashawaty (28 Σεπτεμβρίου 2010). «Sally Menke dies at 56: Remembering Tarantino's longtime editor». *Entertainment Weekly*. Αρχειοθετήθηκε από το πρωτότυπο στις 4 Δεκεμβρίου 2011. Ανακτήθηκε στις 27 Ιουλίου 2012.
12. ↑  Adam Chitwood (25 Ιουλίου 2012). «Production Wraps on Quentin Tarantino's DJANGO UNCHAINED». *Collider*. Αρχειοθετήθηκε από το πρωτότυπο στις 27 Ιουλίου 2012. Ανακτήθηκε στις 27 Ιουλίου 2012.
13. ↑  «Will Smith Out, Jamie Foxx In for Django Unchained». *FilmJunk.com*. 22 Ιουνίου 2011. Αρχειοθετήθηκε από το πρωτότυπο στις 26 Ιουνίου 2012. Ανακτήθηκε στις 27 Ιουλίου 2012.
14. ↑  Laster, Ryan (6 Μαΐου 2011). «Quentin Tarantino wants Will Smith for lead in DJANGO UNCHAINED». *If It's Movies*. Αρχειοθετήθηκε από το πρωτότυπο στις 10 Μαΐου 2011. Ανακτήθηκε στις 27 Ιουλίου 2012.
15. ↑  Franklin, Garth (18 Ιουλίου 2011). «Kevin Costner Joins Tarantino's "Unchained"». *Dark Horizons*. Αρχειοθετήθηκε από το πρωτότυπο στις 2 Ιανουαρίου 2013. Ανακτήθηκε στις 27 Ιουλίου 2012.
16. ↑  Enk, Brian (15 Σεπτεμβρίου 2011). «Kevin Costner Frees Himself From 'Django Unchained'». *NextMovie.com*. MTV Networks. Αρχειοθετήθηκε από το πρωτότυπο στις 29 Ιανουαρίου 2013. Ανακτήθηκε στις 27 Ιουλίου 2012.
17. ↑  Yamato, Jen (30 Σεπτεμβρίου 2011). «Kurt Russell to Replace Kevin Costner in Tarantino's Django Unchained». *Movieline*. Ανακτήθηκε στις 27 Ιουλίου 2012.
18. ↑  Ben Child. «Sacha Baron Cohen and Kurt Russell leave Django Unchained | Film | guardian.co.uk». Guardian. Ανακτήθηκε στις 27 Ιουλίου 2012.
19. ↑  O'Connell, Sean. «Joseph Gordon-Levitt Exits 'Django Unchained,' Opts To Direct His Own Film Instead». ScreenCrush.com. Ανακτήθηκε στις 27 Ιουλίου 2012.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Django: Ο Τιμωρός** |

* Επίσημη ιστοσελίδα
* Django: Ο Τιμωρός στο IMDb

  


|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 305924973
* LCCN: no2013010256
* GND: 1045919381
* SUDOC: 188136037
* BNF: cb17772729x (data)
* BIBSYS: 14063899

 |

 |